ZRUŠENÉ všeobecne záväzným nariadením č. 4/1995.

Všeobecne záväzné nariadenie
hlavného mesta Slovenskej republiky Bratislavy
č. 6/1993
z 24. júna 1993
o nakladaní s komunálnym odpadom na území hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 6 ods. 1 zákona Slovenskej národnej rady č. 494/1991 Zb. o štátnej správe v odpadovom hospodárstve sa uznieslo:

§ 1
Základné pojmy
(1) Komunálnym odpadom je:
a)	domový odpad, ktorý tvorí
1.	domový odpad z domácností,
2.	ostatný odpad podobný domovému odpadu, vzniknutý najmä v oblasti technickej a občianskej vybavenosti, živnosti, dopravy, rekreácie a športu,
3.	oddelene vytriedený domový odpad s obsahom škodlivín, ktorý má alebo môže mať nebezpečné vlastnosti,
b)	objemný odpad, ktorý tvorí
1.	objemný odpad z domácností,
2.	ostatný objemný odpad vzniknutý najmä v oblasti technickej a občianskej vybavenosti, živnosti, dopravy, rekreácie a športu,
c)	uličné smeti,
d)	odpad zo zelene, najmä z parkov, sadov, lesoparkov, záhrad. 
(2) Zvláštny odpad, je odpad, ktorý vyžaduje osobitný režim pri nakladaní s ním, najmä z národohospodárskych dôvodov alebo ochrany životného prostredia.
(3) Nebezpečný odpad, je zvláštny odpad (odsek 2), ktorý svojimi vlastnosťami najmä toxicitou, infekčnosťou, dráždivosťou, výbušnosťou, horľavosťou, chemickými vlastnosťami, karcinogénnymi, teratogénnymi a mutagénnymi vlastnosťami je alebo môže byť nebezpečný pre zdravie obyvateľstva alebo životné prostredie.
(4) Druhotnou surovinou je surovina alebo materiál získaný z odpadu, ktorý je spôsobilý na ďalšie hospodárske alebo iné využitie, zostáva pritom odpadom až do ďalšieho spracovania.
(5) Nakladaním s komunálnymi odpadmi je akákoľvek činnosť, ktorej predmetom sú komunálne odpady, najmä zhromažďovanie, preprava, skladovanie a zneškodňovanie komunálnych odpadov vrátane starostlivosti o miesto zneškodňovania, zber, výkup, úprava, triedenie, spracovanie a využívanie komunálnych odpadov ako zdrojov druhotných surovín a energie.

(6) Zneškodňovanie komunálnych odpadov je najmä ich skládkovanie, spaľovanie, alebo neutralizácia, pri ktorom poškodzovanie životného prostredia alebo ohrozovanie zdravia ľudí nepresiahne mieru ustanovenú osobitnými predpismi.1)
(7) Oprávnená osoba je právnická alebo fyzická osoba oprávnená vykonávať podnikanie v oblasti nakladania s odpadmi, ktorá má s hlavným mestom uzavretú zmluvu podľa § 3.

§ 2
Povinnosti fyzickej a právnickej osoby pri nakladaní s odpadom
(1) Fyzická osoba je povinná najmä:
a)	ukladať komunálny odpad podľa jednotlivých druhov do označených zberných nádob tak, aby ich bolo možné riadne uzavrieť a aby obsah z nich nevypadával,
b)	v mimoriadnych prípadoch (napr. odvoz objemného komunálneho odpadu alebo odpadu z vlastných stavebných úprav) zabezpečiť prostredníctvom oprávnenej osoby za úhradu odvoz a zneškodňovanie komunálneho odpadu.
(2) Vlastník (správca) domu je povinný najmä:
a)	vhodne umiestniť potrebný počet zberných nádob pre všetkých užívateľov v priestore, ktorý musí vyhovovať hygienickým, estetickým a protipožiarnym podmienkam a byť prístupný pri nakladaní, vyprázdňovaní a odvoze komunálneho odpadu,
b)	udržiavať čistotu v priestore umiestnenia zberných nádob,
c)	zabezpečiť prostredníctvom oprávnenej osoby za úhradu odvoz a zneškodnenie komunálneho odpadu raz za dva týždne, a v prípade preplnenia zberných nádob aj častejšie,
d)	preukázať pracovníkom uvedeným v § 4 na ich výzvu spôsob nakladania s komunálnym odpadom.
(3) Fyzická alebo právnická osoba vykonávajúca podnikateľskú činnosť, pri ktorej vzniká komunálny odpad, je povinná najmä:
a)	zhromažďovať vzniknuté komunálne odpady utriedené podľa druhov a zabezpečiť ich pred znehodnotením, odcudzením alebo iným nežiadúcim únikom,
b)	zhromažďovať nebezpečné odpady z komunálneho odpadu oddelene podľa ich druhov, označovať ich určeným spôsobom a nakladať s nimi v súlade s osobitnými predpismi,1)
c)	využívať vzniknuté komunálne odpady ako zdroj druhotných surovín alebo energie predovšetkým pri svojej vlastnej činnosti a komunálne odpady takto nevyužité ponúknuť inému subjektu,
d)	zabezpečiť u oprávnenej osoby za úhradu odvoz a zneškodňovanie komunálnych odpadov v prípade, že ich využitie nie je možné. 
(4) Do zberných nádob sa zakazuje ukladať najmä horúci popol, zeminu, stavebnú suť, kamene, tehly, tekutý odpad, uhynuté zvieratá, veľkorozmerný odpad a odpad, ktorý by svojím zložením ohrozil zdravie pracovníkov, ktorí s odpadom nakladajú.
(5) Odporúčaný spôsob nakladania niektorých osobitných druhov odpadov je uvedený v prílohe č. 1.

§ 3
Podnikanie s komunálnym odpadom
(1) Na území hlavného mesta Slovenskej republiky Bratislavy (ďalej len „hlavné mesto“) môže podnikať v oblasti nakladania s komunálnym odpadom fyzická a právnická osoba, ktorá má na toto podnikanie živnostenské oprávnenie a uzavrie s hlavným mestom osobitnú zmluvu o nakladaní s komunálnym odpadom (oprávnená osoba).
(2) Zmluva s oprávnenou osobou obsahuje najmä:
a)	rozsah a podmienky činnosti spojenej s nakladaním s komunálnym odpadom,
b)	výšku ceny za výkony účtované fyzickej a právnickej osobe podľa § 2,
c)	rozsah a spôsob kontroly hlavného mesta nad kontrahovanou činnosťou oprávnenej osoby,
d)	záväzok oprávnenej osoby poskytovať predpísané údaje hlavnému mestu na účely vedenia evidencie odpadov,1)
e)	sankcie pri nedodržaní podmienok zmluvy.

§ 4
Kontrola
Kontrolu dodržiavania ustanovení tohto nariadenia vykonáva mestská polícia a poverení pracovníci Magistrátu hlavného mesta SR Bratislavy a po dohode so starostom mestskej časti ním určení pracovníci mestskej časti.

§ 5
Sankcie
(1) Fyzická osoba, ktorá poruší toto nariadenie, dopúšťa sa priestupku proti poriadku v správe, za čo možno uložiť pokutu do 1000 Sk a v blokovom konaní do 500 Sk.2)
(2) Právnickej osobe, ktorá poruší toto nariadenie, môže primátor hlavného mesta uložiť pokutu do 200 000 Sk.3)

§ 6
Zrušovacie ustanovenie
(1) Ruší sa čl. 7 až 11 nariadenia Národného výboru hlavného mesta Slovenskej socialistickej republiky Bratislavy zo dňa 23. apríla 1982 o čistote a zbere, odvoze a likvidácii tuhého domového odpadu na území hlavného mesta Slovenskej socialistickej republiky Bratislavy.

§ 7
Účinnosť
Toto nariadenia nadobúda účinnosť 1. augusta 1993.

Peter Kresánek v. r.
primátor

Príloha č. 1
všeobecne záväzného nariadenia 
hlavného mesta Slovenskej republiky Bratislavy
č. 6/1993

ODPORÚČANÝ SPÔSOB NAKLADANIA S URČITÝMI DRUHMI ODPADOV

Druh odpadu	Miesto zberu	Odporúčaný spôsob nakladania	
akumulátory (autobatérie)	autoservis	chemicko-fyzikálna úprava	
zberové sklo	kontajnery na biele a farebné sklo	recyklácia	
šrot neželezných kovov, neželezné obaly bez obsahu škodlivín (napr. hliník, zinok, meď a ich zliatiny)	Zberné suroviny, Kovošrot	recyklácia	
vyradené lieky	lekárne	termické zneškodňovanie	
odpad PVC	Zberné suroviny	recyklácia a skládkovanie	
odpad zo zelene 
(zo záhrad, parkov, vianočných stromčekov)	Verejno-prospešné služby, OLO, a. s., Technické služby s.r.o.	biologické spracovanie, skládkovanie	
odpadové vývojky (fotochemikálie)	Zberné suroviny	chemicko-fyzikálne spracovanie	
opotrebované pneumatiky a ich odrezky	Zberné suroviny	termické spracovanie	
odpadový olej	Benzinol, Slovnaft, autoservis	chemicko-fyzikálne spracovanie po kondic. spáliť	
zberový papier	Zberné suroviny	recyklácia	
stavebný odpad a výkopová zemina	Verejno-prospešné služby	skládkovanie	
staré odevy (handry)	Zberné suroviny	recyklácia	
uhynuté zvieratá	Inprokom s.r.o., Okresná veterinárska správa	termické zneškodnenie, skládkovanie	
ostatný objemný odpad z obcí (staré autá)	Drutechna, Kovošrot	recyklácia	
objemný odpad z domácností (chladničky, mrazničky, sporáky, televízory)	Zberné suroviny, Kovošrot	recyklácia, skládkovanie	
železný šrot	Zberné suroviny, Kovošrot	recyklácia